《寄太府丞王能甫》
宋代·晁公溯

君才雄万夫，少也备文武。
前年有疆事，假守在淮浦。
小试三里有，已可因吾圉。
诸公识献纳，见贤自当举。
虽闻对延英，尚屈丞太府。
近往行芍陂，四顾多旷土。
区区张全义，此老安足数。
河南十八县，髑髅相撑拄。
犹能披荆棘，著手为摩抚。
朞年如承平，何但兴百堵。
封内我得为，幸梁为之主。
况今天子圣，锐意思复古。
若人果尽用，功利非小补。
吾将以是卜，日望来告语。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。